ବାରଣାସୀର ସହେନ୍ସାପୁରରେ ପଶୁଧନ ଆରୋଗ୍ୟ ମେଳାରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

ବିଶାଳ ସଂଖ୍ୟାରେ ଏଠି ଉପସ୍ଥିତ ମୋର ପ୍ରିୟ ଭାଇ ଓ ଭଉଣୀମାନେ । ଏତେ ସକାଳୁ ସକାଳୁ, ଏତେ ଜନସମୁଦ୍ର ! ମୁଁ କଳ୍ପନା କରିପାରୁନି ଯେ ଚାରିଆଡ଼େ ଲୋକ ହିଁ ଲୋକ ଦେଖିବାକୁ ମିଳୁଛନ୍ତି । ମୁଁ ସର୍ବପ୍ରଥମେ ଆପଣ ସମସ୍ତଙ୍କ ପାଖରେ କ୍ଷମା ମାଗୁଛି, କାରଣ ଆମେ ଯେଉଁ ବ୍ୟବସ୍ଥା କରିଥିଲୁ, ତାହା ଯଥେଷ୍ଟ ହୋଇପାରିନି । ଅନେକ ଲୋକ ଖରାରେ ଛିଡ଼ା ହୋଇଛନ୍ତି, ସେମାନଙ୍କୁ କଷ୍ଟ ହେଉଛି । ଏହା ସତ୍ତ୍ୱେ ବି ଆଶୀର୍ବାଦ ଦେବାକୁ ଆସିଛନ୍ତି । ମୁଁ ସେମାନଙ୍କ ନିକଟରେ କୃତଜ୍ଞତା ଜଣାଉଛି ଓ ସେମାନଙ୍କୁ କ୍ଷମା ମଧ୍ୟ ମାଗୁଛି । କିନ୍ତୁ ଯେଉଁମାନେ ଖରାରେ ଛିଡ଼ା ହୋଇଛନ୍ତି, ସେମାନଙ୍କୁ ଆଶ୍ୱସ୍ତ କରିବାକୁ ଚାହୁଁଛି ଯେ ଖରାରେ ଆପଣମାନେ ଯେଉଁ ତପ କରୁଛନ୍ତି, ଏହି ତପସ୍ୟାକୁ ଆମେ କଦାପି ବେକାର ଯିବାକୁ ଦେବୁନି । ଭାଇ ଓ ଭଉଣୀମାନେ, ମୁଁ ଉତ୍ତର ପ୍ରଦେଶ ସରକାରଙ୍କୁ ବିଶେଷକରି ଉତ୍ତରପ୍ରଦେଶର ମୁଖ୍ୟମନ୍ତ୍ରୀ ମହାଶୟଙ୍କୁ ହୃଦୟପୂର୍ବକ ଅନେକ ଅନେକ ଅଭିନନ୍ଦନ ଜଣାଉଛି । କାରଣ ଆଜି ସେ ଏକ ପଶୁଧନ ଆରୋଗ୍ୟ ମେଳାର ଯୋଜନା କରିଛନ୍ତି । ଆଉ ଏହି ପଶୁଧନ ଆରୋଗ୍ୟ ମେଳାକୁ ମୁଁ ଯାଇ ଦେଖିଲି ଯେ ପ୍ରାୟ 1700 ପଶୁ ଭିନ୍ନ ଭିନ୍ନ ସ୍ଥାନରୁ ଏଠାକୁ ଆସିଛନ୍ତି ଓ ଏହି ଗୋସମ୍ପଦର ଆରୋଗ୍ୟ ପାଇଁ ଏଠାକୁ ସମସ୍ତ ବିଶେଷଜ୍ଞ ଡାକ୍ତରମାନେ ଆସିଛନ୍ତି । ଆଉ ସେହି ଡାକ୍ତର ବନ୍ଧୁମାନେ ବି ପଶୁ ଆରୋଗ୍ୟର ଚିନ୍ତା କରୁଛନ୍ତି । ମୋର ବିଶ୍ୱାସ ଅଛି, ଯେମିତି ଉତ୍ତରପ୍ରଦେଶ ସରକାର ଏଠି ପ୍ରୟାସ କରିଛନ୍ତି, ଏବେ ସମଗ୍ର ଉତ୍ତରପ୍ରଦେଶରେ ପଶୁଧନ ଆରୋଗ୍ୟ ମେଳା ଆୟୋଜନ କରିବେ । ପଶୁଧନ ଆରୋଗ୍ୟ ମେଳା ଦ୍ୱାରା ଆମର ଗରିବ ଚାଷୀ ଯେଉଁମାନେ କି ପଶୁମାନଙ୍କ ଦେଖାଶୁଣା କରିବାକୁ ବେଳେବେଳେ କୁଣ୍ଠାବୋଧ କରିଥାନ୍ତି, ଆର୍ଥିକ ଅଭାବ କାରଣରୁ ବେଳେବେଳେ ତାହା କରି ମଧ୍ୟ ପାରନ୍ତି ନାହିଁ । ତେଣୁ ଏଭଳି ଚାଷୀଙ୍କୁ ଉକ୍ତ ପଶୁଧନ ଆରୋଗ୍ୟ ସେବା ଯୋଗୁ ବହୁତ ବଡ଼ ଆଶ୍ୱସ୍ତି ମିଳିବ । ଆଉ ଆମେ ଜାଣିଛେ କି କୃଷି କ୍ଷେତ୍ରରେ ଆମର ଚାଷୀଙ୍କ ଆୟରେ ସବୁଠାରୁ ଅଧିକ ଯଦି କେହି ସହାୟତା କରୁଥାଏ ତାହା ହେଉଛି ପଶୁପାଳନ । ଦୁଧ ଉତ୍ପାଦନ ଦ୍ୱାରା ଏହା ହେଉଛି । ତେଣୁ ପଶୁପାଳନ ଓ ଦୁଗ୍ଧ ଉତ୍ପାଦନ ଦ୍ୱାରା ଆମର ଆରୋଗ୍ୟ ପଶୁ ମେଳା ଦ୍ୱାରା ଆଗାମୀ ଦିନରେ ଗାଁ, ଗରିବ ଚାଷୀ, ଆମର ପଶୁପାଳନ ସେମାନଙ୍କ ପାଇଁ ଅନେକ ଉତମ ସେବା ହେବ, ସୁବିଧା ମଧ୍ୟ ରହିବ । ଏହି କାମ ପାଇଁ ଉତ୍ତରପ୍ରଦେଶର ସରକାରଙ୍କୁ ହୃଦୟରୁ ଅନେକ ଅନେକ ଧନ୍ୟବାଦ ଜଣାଉଛି । ଭାଇ ଓ ଭଉଣୀମାନେ । ରାଜନୀତିର ସ୍ୱଭାବ ହେଉଛି, ସେମାନେ ସେଭଳି କାମ କରିବାକୁ ପସନ୍ଦ କରିଥାନ୍ତି ଯେଉଁଥିରେ ଭୋଟ ସମ୍ଭାବନା ରହିଥାଏ । ନିଜର ଭୋଟ ବ୍ୟାଙ୍କ ସୁଦୃଢ଼ କରିବା ପାଇଁ ସେମାନେ କାମ କରିଥାନ୍ତି । କିନ୍ତୁ ଭାଇ ଓ ଭଉଣୀମାନେ ଆମେ ଭିନ୍ନ ସଂସ୍କାରରେ ବଢ଼ିଛେ । ଆମର ଚରିତ୍ର ମଧ୍ୟ ଭିନ୍ନ । ଆମ ପାଇଁ ଦଳଠାରୁ ବଡ଼ ହେଉଛି ଦେଶ । ଏହି କାରଣରୁ ଭୋଟର ହିସାବରେ ଆମର ପ୍ରାଥମିକତା ହୋଇନଥାଏ । ଆଜି ଏହି ପଶୁଧନ ଆରୋଗ୍ୟ ମେଳା-ଉକ୍ତ ପଶୁଙ୍କ ସେବା କରୁଛି ଯେଉଁ ପଶୁମାନେ କେବେ ଭୋଟ ଦେବା ପାଇଁ ଯାଆନ୍ତି ନାହିଁ । କିମ୍ବା କାହାକୁ ଭୋଟ ଦିଅନ୍ତି ନାହିଁ । ଏପର୍ଯ୍ୟନ୍ତ 70ବର୍ଷ ମଧ୍ୟରେ ପଶୁଧନ ପାଇଁ ଏଭଳି ପ୍ରକାରର ଅଭିଯାନ କେବେ ହୋଇନାହିଁ । ଆରୋଗ୍ୟ ସେବା ମିଳିବା କାରଣରୁ ପଶୁପାଳନରେ ଏକ ନୂଆ ସୁବିଧା ମିଳିବ । ଏକ ନୂଆ ବ୍ୟବସ୍ଥା ମିଳିବ । ଏବେ ଆମ ଦେଶ ଦୁଗ୍ଧ ଉତ୍ପାଦନରେ ବହୁତ ଆଗରେ ରହିଛି । କିନ୍ତୁ ପ୍ରତି ପଶୁ ପିଛା ବିଶ୍ୱରେ ଯେଉଁ ଦୁଗ୍ଧ ମିଳୁଛି, ତାହା ତୁଳନାରେ ଆମର ଏଠି ଦୁଗ୍ଧ ଉତ୍ପାଦନ କମ ହେଉଛି । ଏହି କାରଣରୁ ପଶୁପାଳନ ମହଙ୍ଗା ହୋଇଯାଉଛି । ପ୍ରତି ପଶୁ ପିଛା ଯଦି ଦୁଗ୍ଧ ଉତ୍ପାଦନ ବୃଦ୍ଧିରେ ଆମେ ସଫଳ ହେବା, ତା’ହେଲେ ମୋର ବିଶ୍ୱାସ ଯେ ଆମର ଚାଷୀଙ୍କ ମଧ୍ୟରେ ପଶୁପାଳନ ପାଇଁ ଆଗ୍ରହ ବଢ଼ିବ ଓ ଦୁଗ୍ଧ ଉତ୍ପାଦନ ଦ୍ୱାରା ଏକ ନୂଆ ଆର୍ଥିକ କ୍ରାନ୍ତି ମଧ୍ୟ ଜନ୍ମ ହେବ । ଭାଇ ଓ ଭଉଣୀମାନେ, ମୋର ଜନ୍ମ ଗୁଜରାଟରେ । ମୋର କର୍ମକ୍ଷେତ୍ର ମଧ୍ୟ ଗୁଜରାଟ । ମୁଁ ଦେଖିଛି ସେଠାରେ ସମବାୟ ମାନସିକତା ମାଧ୍ୟମରେ ଦୁଗ୍ଧ ପାଇଁ ଯେଉଁ କାର୍ଯ୍ୟ ହୋଇଛି, ତାହା ଚାଷୀଙ୍କ ଜୀବନରେ ନୂଆ ଶକ୍ତି ଭରି ଦେଇଛି । ମୋତେ କୁହାଯାଇଛି କି ଲକ୍ଷ୍ନୌ-କାନପୁର ଅଂଚଳରେ ଗୁଜରାଟରୁ ଆସିଥିବା ବନାସ ଡାଇରୀ ଚାଷୀଙ୍କଠାରୁ ଦୁଗ୍ଧ କ୍ରୟ କରିବା ଆରମ୍ଭ କରିଛି । ଆଉ ଏହି କାରଣରୁ ପ୍ରଥମେ ଚାଷୀଙ୍କୁ ଯେଉଁ ଦୁଗ୍ଧ ଦାମ ମିଳୁଥିଲା ସେଥିରେ ଅନେକ ଗୁଣା ଦୁଗ୍ଧ ଦର ଆଜି ଚାଷୀଙ୍କୁ ମିଳୁଛି । ମୋତେ କୁହାଯାଇଛି କି ଆଗାମୀ ଦିନରେ କାଶୀ ଅଂଚଳରେ ଚାଷୀଙ୍କ ଦୁଗ୍ଧ ବି ବନାସ ଡାଇରୀ କ୍ରୟ କରିବାକୁ ଯାଉଛି । ମୋର ବିଶ୍ୱାସ ଅଛି କି ଯେତେବେଳେ ଏହି ଦୁଗ୍ଧ କ୍ରୟ କାମ ଆରମ୍ଭ ହେବ, ଡାଇରୀ ମାଧ୍ୟମରେ ଆରମ୍ଭ ହେବ, ଫ୍ୟାଟ ଆଧାରରେ କ୍ରୟ କାର୍ଯ୍ୟ ଆରମ୍ଭ ହେବ, ସେତେବେଳେ ଏହି କାଶୀ କ୍ଷେତ୍ରର ଚାଷୀମାନଙ୍କର ମଧ୍ୟ ବହୁତ ପରିମାଣରେ ଦୁଗ୍ଧର ବର୍ଦ୍ଧିତ ଦର ମିଳିବ । ଆଉ ସେମାନଙ୍କ ଆୟରେ ବୃଦ୍ଧି ହେବ । ତେଣୁ ଚାଷୀଙ୍କ ପାଇଁ , ପଶୁପାଳକଙ୍କ ପାଇଁ, ଦୁଗ୍ଧ ଉତ୍ପାଦନକାରୀଙ୍କ ପାଇଁ, ଗୁଜରାଟ ସରକାରଙ୍କ ସହାୟତାରେ ବନାସ ଡାଇରୀ ସହାୟତାରେ ଉତ୍ତରପ୍ରଦେଶ ସରକାର ଏବେ ଯେଉଁ ଅଭିଯାନ ଚଳାଇଛି, ମୁଁ ସେଥିପାଇଁ ଉତ୍ତରପ୍ରଦେଶ ସରକାର ଓ ଚାଷୀଙ୍କୁ ଶୁଭକାମନା ଜଣାଉଛି । ଦୁଗ୍ଧ ଉତ୍ପାଦନ, ପଶୁପାଳନର କାର୍ଯ୍ୟକୁ ଆଗେଇ ନେବାରେ ଆମେ ସମସ୍ତେ ମିଳିତ ଭାବେ ପ୍ରୟାସ କରିବା । ଭାଇ ଓ ଭଉଣୀମାନେ, 2022 ମସିହାରେ ଭାରତର ସ୍ୱାଧୀନତାର 75ବର୍ଷ ହେବ । ଆଉ ଭାରତର ସ୍ୱାଧୀନତାର 75ବର୍ଷ 2022ରେ ପଡ଼ୁଛି । ଆମ ଦେଶର ସ୍ୱାଧୀନତା ସଂଗ୍ରାମର ନାୟକମାନେ ସେତେବେଳେ ଯେଉଁ ସ୍ୱପ୍ନ ଦେଖିଥିଲେ, ସେହି ସ୍ୱପ୍ନକୁ ପୂରଣ କରିବା ପାଇଁ ଆମେ ସମସ୍ତେ ମିଳିତ ଭାବେ ସଂକଳ୍ପ କରିବା ଉଚିତ । 5ବର୍ଷ ପାଇଁ , ଉକ୍ତ ସଂକଳ୍ପ ପାଇଁ, ନିଜର ଶକ୍ତି ଓ ସମୟ ଲଗାଇବା ଉଚିତ । ଉକ୍ତ ସଂକଳ୍ପକୁ ପୂରଣ କରିବା ଦିଗରେ କାର୍ଯ୍ୟ କରିବା ଉଚିତ । ଯଦି ହିନ୍ଦୁସ୍ତାନର 125 କୋଟି ନାଗରିକ ଗୋଟିଏ ଲେଖାଏ ସଂକଳ୍ପ ନେବେ, ତା’ହେଲେ ଦେଶ 5ବର୍ଷ ଭିତରେ 125 କୋଟି ପାଦ ଆଗକୁ ବଢ଼ିଯିବ । ତେଣୁ ଭାଇ ଓ ଭଉଣୀମାନେ 2022ମସିହାରେ ଆମର ସ୍ୱାଧୀନତାର ସଂକଳ୍ପ ହେଉଛି, 2022 ମସିହା ସୁଦ୍ଧା ଆମର ଚାଷୀଙ୍କ ଆୟ ଦ୍ୱିଗୁଣ କରିବା । ଆଉ ଏଥିପାଇଁ ପଶୁପାଳନ ହେଉଛି ଗୋଟିଏ ବାଟ । ଚାଷକୁ ଆଧୁନିକତା ଆଡ଼କୁ ନେଇଯିବା ହିଁ ହେଉଛି ଏକ ମାର୍ଗ । ମୃତ୍ତିକା ସ୍ୱାସ୍ଥ୍ୟ କାର୍ଡ ଦ୍ୱାରା ମାଟିର ଯାଂଚ ହେଉ, ଚାଷୀଙ୍କୁ ପୁରା ସହାୟତା ମିଳୁ ଏହି କାମକୁ ପ୍ରୋତ୍ସାହିତ କରିବା ଦିଗରେ କାମ କରୁଛୁ । ଉତ୍ତର ପ୍ରଦେଶରେ ମଧ୍ୟ ନୂଆ ସରକାର ଗଠନ ହେବା ପରେ ଯେଉଁ ଗତିରେ ଚାଷୀଙ୍କୁ ଯେଉଁଭଳି ଢଙ୍ଗରେ ମୃତ୍ତିକା ସ୍ୱାସ୍ଥ୍ୟ କାର୍ଡ ଦେବା କାର୍ଯ୍ୟ ଚାଲିଛି, ତାହା ଆଗାମୀ ଦିନରେ ଆମର ଚାଷୀଙ୍କ କଲ୍ୟାଣ ଦିଗରେ ସହାୟକ ହେବ । ସେହିପରି ଆମେମାନେ କେହି ଅଳିଆ ଆବର୍ଜନାରେ ରହିବାକୁ ପସନ୍ଦ କରିନଥାଉ । କୌଣସି ମନୁଷ୍ୟ ଏମିତି ନଥିବ ଯିଏ ଅଳିଆ ଆବର୍ଜନାକୁ ଘୃଣା କରୁନଥିବ । ପ୍ରତ୍ୟେକଙ୍କର ଆବର୍ଜନା ପ୍ରତି ଘୃଣା ରହିଛି । କିନ୍ତୁ ସ୍ୱଚ୍ଛତା ହେଉଛି ଆମର ଦାୟିତ୍ୱ । ଏହି ସ୍ୱଭାବ ଆମର ଦେଶରେ ଏପର୍ଯ୍ୟନ୍ତ ସୃଷ୍ଟି ହେଉନାହିଁ । ଆମେ ଅଳିଆ କରୁଛୁ, ସ୍ୱଚ୍ଛତା ଅନ୍ୟ କେହି କରିବ । ଆମର ଏହି ମାନସିକତାର ପରିଣାମ ହେଉଛି କି ଆମେ ଭାରତକୁ ଯେମିତିକା ସ୍ୱଚ୍ଛ କରିବାକୁ ଚାହୁଁଛୁ, ଆମର ଗାଁକୁ ଯେଭଳି ସ୍ୱଚ୍ଛ କରିବାକୁ ଚାହୁଁଛୁ, ଆମର ସହରକୁ ଯେଭଳି ସ୍ୱଚ୍ଛ କରିବାକୁ ଚାହୁଁଛୁ, ତାହା ଆମେ କରିପାରୁନୁ । ଆପଣମାନଙ୍କ ମଧ୍ୟରେ ଏହାକୁ କେହି ଅସ୍ୱୀକାର କରିପାରିବେ ନାହିଁ କି ସ୍ୱଚ୍ଛତା ପ୍ରତ୍ୟେକ ନାଗରିକଙ୍କ ଦାୟିତ୍ୱ । ସ୍ୱଚ୍ଛତା ପ୍ରତ୍ୟେକ ପରିବାରର ଦାୟିତ୍ୱ । ଆଉ ସେଥିପାଇଁ ଏହି ସ୍ୱଚ୍ଛତା । ଏଥିରେ ଗାଁ ଭଲ ଲାଗିବ, ସାହି ଭଲ ଲାଗିବ । କେବଳ ସେତିକି ଯଥେଷ୍ଟ ନୁହେଁ । ସ୍ୱଚ୍ଛା ଆମର ସୁସ୍ଥ ରହିବା ପାଇଁ ମଧ୍ୟ ଅନେକ ଜରୁରୀ । ଭଳିକି ଭଳି ଯେଉଁ ରୋଗ ବଢ଼ୁଛି ତା’ର ମୂଳ ହେଉଛି ଅଳିଆ ଆବର୍ଜନା । ଭାରତରେ ଏବେ ୟୁନିସେଫ 10ହଜାର ପରିବାରର ସର୍ଭେ କରିଛି । ଶୌଚାଳୟ ନିର୍ମାଣ କରିବା କାର୍ଯ୍ୟକୁ ନେଇ ସର୍ଭେ କରିଥିଲା । ମୁଁ ଗତକାଲି ଏକ ସମ୍ବାଦପତ୍ରରେ ପଢ଼ିଲି ଯେ ୟୁନିସେଫ କହିଛି କି ଯଦି ଶୌଚାଳୟ ଘରେ ଥିବ, ତା’ହେଲେ ବର୍ଷକୁ ରୋଗ ବେମାରୀରେ 50ହଜାର ଟଙ୍କା ଖର୍ଚ୍ଚ ହେଉଛି ତାହା ସଂଚୟ ହୋଇପାରନ୍ତା । ଆଜି ମୋତେ ଏଠି ପାଖରେ ଏକ ଛୋଟ ଗାଁରେ ଶୌଚାଳୟ ନିର୍ମାଣ କରିବାର ସୌଭାଗ୍ୟ ମିଳିଛି । ଆଉ ଗାଁର ଲୋକମାନେ ସ୍ଥିର କରିଛନ୍ତି କି ଅକ୍ଟୋବର 2 ତାରିଖ ଗାଁକୁ ଖୋଲାରେ ଶୌଚମୁକ୍ତ ଅଂଚଳ କରିବେ । ଗାଁରେ ଜଣେ ବି ବ୍ୟକ୍ତି ଅକ୍ଟୋବର 2ତାରିଖ ପରେ ଖୋଲାରେ ଶୌଚ କରିବେ ନାହିଁ । ଏହି ସଂକଳ୍ପ ଗାଁର ଲୋକମାନେ ନେଇଛନ୍ତି । ମୁଁ ଖୁସି ଯେ ନବରାତ୍ରିର ଏହି ପବିତ୍ର ପର୍ବରେ ମୋତେ ଶୌଚାଳୟ ପାଇଁ ଶିଳାନ୍ୟାସ କରିବାର ସୌଭାଗ୍ୟ ମିଳିଛି । ମୋ’ ପାଇଁ ଏହା ମଧ୍ୟ ଏକ ପୂଜା । ସ୍ୱଚ୍ଛତା ମୋ’ ପାଇଁ ପୂଜା, ସ୍ୱଚ୍ଛତା ମୋର ଦେଶର ଗରିବଙ୍କୁ ରୋଗରୁ ମୁକ୍ତ କରାଇବ । ସ୍ୱଚ୍ଛତା ମୋର ଦେଶରେ ଗରିବଙ୍କୁ ଅସୁସ୍ଥ ରହିବା କାରଣରୁ ଯେଉଁ ଆର୍ଥିକ ବୋଝ ପଡ଼େ ସେଥିରୁ ମୁକ୍ତି ଦେବ । ତେଣୁ ସେଥିପାଇଁ ଗରିବଙ୍କ କଲ୍ୟାଣ ପାଇଁ ମୋର ଏହି ଅଭିଯାନ । ଏଥିରେ ଯେଉଁମାନେ ସହଯୋଗ କରୁଛନ୍ତି ସେମାନଙ୍କୁ ଧନ୍ୟବାଦ ଜଣାଉଛି । ଆଜି ମୋତେ ଖୁସି ଲାଗୁଛି କି, ସାଧାରଣତଃ ଆମ ଦେଶରେ ଶୌଚାଳୟ ଶବ୍ଦ ପ୍ରଚଳିତ । କିନ୍ତୁ ଆଜି ମୁଁ ଯେଉଁ ଗାଁକୁ ଯାଇ ଶୌଚାଳୟ ପାଇଁ ଶିଳାନ୍ୟାସ କଲି ସେଠାରେ ଯେତିକି ଶୌଚାଳୟ ତିଆରି ହୋଇଥିଲା ତା’ଉପରେ ଲେଖାଯାଇଥିଲା କି ଇଜ୍ଜତ ଘର । ଏହି ଶବ୍ଦ ମୋତେ ସତରେ ଭଲ ଲାଗିଲା । ଏହି ଶୌଚାଳୟ ବାସ୍ତବରେ ଏକ ଇଜ୍ଜତ ଘର । ଯେଉଁଠି ଇଜ୍ଜତ ଘର ଅଛି, ସେଠି ଗାଁର ମଧ୍ୟ ଇଜ୍ଜତ ରହଛି । ତେଣୁ ଏହି ଇଜ୍ଜତ ଘର ଶବ୍ଦ ଦେବା ପାଇଁ ଶୌଚାଳୟର ଇଜ୍ଜତ ଘରରୁ ପରିଚୟ ପାଇଁ ଉତ୍ତରପ୍ରଦେଶ ସରକାରଙ୍କୁ ଏହି କାମ ନିମନ୍ତେ ଅଭିନନ୍ଦନ ଜଣାଉଛି । ସେମାନେ ଶୌଚାଳୟର ସମ୍ମାନ ବୃଦ୍ଧି କରିଛନ୍ତି । ଇଜ୍ଜତ ଘର ନାଁ ଆଗାମୀ ଦିନରେ ଯେଉଁମାନେ ଇଜ୍ଜତ ପାଇଁ ସଚେତନ ଅଛନ୍ତି, ଯାହାଙ୍କୁ ମଧ୍ୟ ଇଜ୍ଜତର ଚିନ୍ତା ଅଛି ସେମାନେ ନିଶ୍ଚିତ ଭାବେ ଇଜ୍ଜତ ଘର ନିର୍ମାଣ କରିବେ । ସେମାନେ ନିଶ୍ଚିତ ଭାବେ ଇଜ୍ଜତର ଉପଯୋଗ କରିବେ ଓ ଇଜ୍ଜତବାନ ହେବେ । ଏହା ମୋର ବିଶ୍ୱାସ । ଭାଇ ଓ ଭଉଣୀମାନେ, ଆମ ଦେଶରେ ଆଜି ବି କୋଟି କୋଟି ପରିବାର ଏଭଳି ଅଛନ୍ତି ଯାହାଙ୍କ ପାଖରେ ରହିବା ପାଇଁ ଘର ନାହିଁ । ନିଜର ବୋଲି ଛାତ ନାହିଁ । ସେମାନେ ଏଭଳି ଗୁଜରାଣ କରୁଛନ୍ତି କି ଯାହା କୌଣସି ମନୁଷ୍ୟ ପାଇଁ ଅତ୍ୟନ୍ତ ଦୟନୀୟ ହୋଇଥାଏ । ଭାଇ ଓ ଭଉଣୀମାନେ ଆମର ଦାୟିତ୍ୱ ହେଉଛି ଆମେ ଆମର ଗରିବରୁ ଅତି ଗରିବ ବ୍ୟକ୍ତିଙ୍କୁ ଗୋଟିଏ ଛାତ ଦେବା, ଗରିବରୁ ଅତି ଗରିବଙ୍କୁ ରହିବା ପାଇଁ ଘର ଦେବା । ଆଉ ସେଇଥିପାଇଁ ଭାଇ,ଭଉଣୀମାନେ ଆମେ ଏକ ବହୁତ ବଡ଼ ଦାୟିତ୍ୱ ମୁଣ୍ଡାଇଛୁ । ମୁଁ ଜାଣିଛି ଯେଉଁ କାମ ଆମେ ମୁଣ୍ଡାଇଛୁ, ବହୁତ କଠିନ କାମ । କିନ୍ତୁ ଯଦି କଷ୍ଟ କାମ ମୋଦୀ କରିବ ନାହିଁ ତ କିଏ କରିବ? ତେଣୁ ଭାଇ ଓଭଉଣୀମାନେ ଆମେ ସ୍ଥିର କରିଛୁ କି 2022 ମସିହାରେ ଭାରତର ସ୍ୱାଧୀନତାର 75ବର୍ଷ ହେବ । ହିନ୍ଦୁସ୍ତାନର ପ୍ରତ୍ୟେକ ଗରିବଙ୍କୁ ତା’ର ଘର ଦିଆଯିବ । ତେିଣିକି ସେହି ଗରିବ ସହରରେ ରହୁଥାଉ କି ଗାଁରେ । ଯାହା ପାଖରେ ଘର ନଥିବ ତାକୁ ଘର ଦେବା ପାଇଁ ବହୁତ ବଡ଼ ଦାୟିତ୍ୱ ଆମେ ଉଠାଇଛୁ । ଆଉ ଯେତେବେଳେ କୋଟି କୋଟି ସଂଖ୍ୟାରେ ଘର ନିର୍ମାଣ ହେବ । ସେତେବେଳେ ଗୋଟିଏ ପ୍ରକାରେ ଭାରତରେ ଏତେ ଘର ନିର୍ମାଣ ହେବ ଯେ ୟୁରୋପର ଗୋଟିଏ ଛୋଟ ନୂଆ ଦେଶକୁ ଆମେ ଭାରତରେ ନିର୍ମାଣ କରିବୁ । ଏତେ ସଂଖ୍ୟାରେ ନୂଆ ଘର ଆମେ ନିର୍ମାଣ କରିବାକୁ ଯାଉଛେ । ଯେତେବେଳେ ନୂଆ ଘର ନିର୍ମାଣ ହେବ ସେତେବେଳେ ଇଟା ଲାଗିବ, ସିମେଣ୍ଟ ଳାଗିବ, କାଠ ଲାଗିବ, ନୂଆ ନୂଆ ଲୋକଙ୍କୁ ରୋଜଗାର ମିଳିବ, ମିସ୍ତ୍ରିକୁ ମଧ୍ୟ କାମ ମିଳିବ । ଏକ ରୋଜଗାରର ନୂଆ ସୁଯୋଗ ସୃଷ୍ଟି ହେବ ଯେତେବେଳେ କୋଟି କୋଟି ଘର ତିଆରି ହେବ । ଆଜି ମୋତେ ଖୁସି ଲାଗୁଛି କି ଉତ୍ତରପ୍ରଦେଶରେ ପୂର୍ବରୁ ଯେଉଁ ସରକାର ଥିଲେ ତାଙ୍କୁ ଆମେ କେବଳ ଚିଠି ଲେଖିବାରେ ବ୍ୟସ୍ତ ରହୁଥିଲୁ । ଆମେ କହୁଥିଲୁ କି ଆମକୁ ତାଲିକା ଦିଅନ୍ତୁ ଆପଣଙ୍କ ରାଜ୍ୟରେ କେତେ ପରିବାର ଅଛି ଯାହାଙ୍କ ପାଖରେ ଘର ନାହିଁ । ଭାରତ ସରକାର ଯୋଜନା କରିବାକୁ ଚାହୁଁଛନ୍ତି । ମୋତେ ଦୁଃଖର ସହ କହିବାକୁ ପଡ଼ୁଛି କି ପୂର୍ବର ସରକାରକୁ ତା’ର ଗରିବ ଲୋକଙ୍କ ପାଇଁ ଘର ନିର୍ମାଣ କରିବାରେ ଆଗ୍ରହ ନଥିଲା । ଆମେ ଏତେ ଚାପ ପକାଇଲୁ କି ତା’ପରେ ଯାଇ ସେମାନେ ଅତି କଷ୍ଟରେ 10ହଜାର ଲୋକଙ୍କ ତାଲିକା ଦେଇଥିଲେ । କିନ୍ତୁ ଯେତେବେଳେ ଯୋଗୀ ମହାଶୟଙ୍କ ସରକାର ଆସିଲା, ଧଡ଼ାଧଡ୍ ସିଏ କାମ ଆରମ୍ଭ କରିଥିଲେ । ଆଜି ଲକ୍ଷାଧିକ ସଂଖ୍ୟାରେ ଲୋକଙ୍କ ନାମ ପଞ୍ଜିକରଣ ହୋଇଛି । କେବଳ ସେତିକି ନୁହେଁ, ଯେଉଁମାନେ ଘର ତିଆରି କରିବାକୁ ଯାଉଛନ୍ତି ସେମାନଙ୍କୁ ଏହି ପାଣ୍ଠି ଦେବାର ସୌଭାଗ୍ୟ ଆଜି ମୋତେ ମିଳିଛି । ଭାଇ ଓଭଉଣୀମାନେ, ସ୍ୱଚ୍ଛତାର କଥା ହେଉ କି ଗାଁରେ ବିଜୁଳି ପହଂଚାଇବାର କଥା । ସ୍କୁଲରେ ଶୌଚାଳୟ କରିବାର କଥା ହେଉ ଅବା ଗାଁରେ ଖୋଲାରେ ଶୌଚରୁ ମୁକ୍ତ କରିବା କଥା ହେଉ । ଅବା ଘରେ ଘରେ ବିଜୁଳି ପହଚାଂଇବା କଥା ହେଉ ଅବା ପ୍ରତି ଘରେ ଶୁଦ୍ଧ ପାଣି ଦେବାର ପ୍ରାବଧାନ ହେଉ । ଏହି ସମସ୍ତ କାମ ଏମିତି ଯାହା ପ୍ରତି ପୂର୍ବରୁ ଆମ ଦେଶରେ ଉଦାସୀନତା ରହିଥିଲା । ଯଦି ମୋର ଗାଁ, ଗରିବ ଚାଷୀଙ୍କ ଜୀବନ ପରିବର୍ତ୍ତନ କରୁଛି । ଆମର ମଧ୍ୟବିତ୍ତ ପରିବାରର ଜୀବନ ପରିବର୍ତ୍ତନ କରୁଛି ତା’ହେଲେ ଦେଶରେ ଆମେ ଯେମିତି ହେବାକୁ ଚାହୁଁଛେ, ସେମିତି ହୋଇ ରହିପାରିବା । ଏହାର ପ୍ରଥମ ସର୍ତ୍ତ ହେଉଛି ଆମର ମଧ୍ୟବିତ୍ତ ପରିବାରକୁ ସହାୟତା ମିଳୁ । ଆମର ଗରିବ ପରିବାରକୁ ସହାୟତା ମିଳୁ, ସେମାନଙ୍କ ଜୀବନରେ ପରିବର୍ତ୍ତନ ଆସୁ । ସେଇଥିପାଇଁ ଆମେ ଉକ୍ତ ସମସ୍ତ ଯୋଜନାକୁ ପରିବର୍ତ୍ତନ କରିଦେଇଛୁ । ଉକ୍ତ ସମସ୍ତ ଯୋଜନାକୁ ପ୍ରଭାବଶାଳୀ କରିଛୁ, ଯେଉଁଥିପାଇଁ ଆମ ଦେଶରେ ଏକ ବହୁତ ବଡ଼ ପରିବର୍ତ୍ତନ ଆସିବ । ଭାଇ ଓଭଉଣୀମାନେ ବନାରସରେ ମଧ୍ୟ ସ୍ୱଚ୍ଛତାକୁ ନେଇ ଅନେକ ପ୍ରକଳ୍ପକୁ ଲୋକାର୍ପଣ କରିବାର ସୁଯୋଗ ମୋତେ ମିଳିଛି । ପ୍ରାୟ 6 ହଜାର କୋଟି ଟଙ୍କା ବ୍ୟୟରେ ଏଠାରେ ସ୍ୱରେଜ ବିଶୋଧନ ପ୍ଳାଣ୍ଟ ଓ ଆମେ ସାଇଜ ଏଭଳି କରଉଛୁ କି ଆଜିଠୁ 20ବର୍ଷପରେ ବି ବନାରସର ବିକାଶ ସମ୍ପ୍ରସାରିତ ହେଲେ ଏହି ବ୍ୟବସ୍ଥା ଅଭାବ ପଡ଼ିବ ନାହିଁ । ଆମେ ଏତେ ବଡ଼ କାମ ନିର୍ଦ୍ଧାରଣ କରିଛୁ କି 20ବର୍ଷ ପରେ ବି ତାହା କମ୍ ପଡ଼ିବ ନାହିଁ । ଆମେ ଅଳିଆ ଆବର୍ଜନାକୁ ବର୍ଜ୍ୟରୁ ସମ୍ପଦ ଉପରେ ଗୁରୁତ୍ୱ ଦେଇଛୁ । । ବର୍ଜ୍ୟରୁ ସମ୍ପଦକୁ ପ୍ରୋତ୍ସାହିତ କରିବା ସହ ଆମେ ଅଳିଆ ଆବର୍ଜନାରୁ ବିଦ୍ୟୁତ ଉତ୍ପାଦନ କାମ କରିବା ପାଇଁ ନିଷତ୍ତି ନେଉଛୁ । ଅଳିଆ ଆବର୍ଜନାରୁ ବିଦ୍ୟୁତ ଉତ୍ପାଦନ କରି 40ହଜାର ଘରେ ବିଜୁଳି ପହଚାଂଇବୁ । ଆମେ ଗୋଟିଏ ଏଲଇଡି ବଲ୍ବ ଅଭିଯାନ ଚଳାଇଛୁ । ଏକାକୀ କାଶୀରେ ଯେତିକି ଏଲ୍ଇଡି ବଲ୍ବ ଲୋକଙ୍କ ଘରେ ଲାଗିଛି ସେହି କାରଣରୁ ପ୍ରତ୍ୟେକ ପରିବାରର ବିଜୁଳି ବିଲ୍ କମ ହୋଇଛି । ଆଉ ଯେତେବେଳେ ମୁଁ ହିସାବ କଲି ଅଫିସରମାନେ ମୋତେ କହିଥିଲେ କି ଏକାକୀ କାଶୀରେ ଯେଉଁମାନେ ଏଲଇଡି ବଲ୍ବ ଲଗାଇଥିଲେ, ସେମାନଙ୍କର ଯେଉଁ ବିଜୁଳି ବିଲ୍ କମ ହେବ ତାହା ବର୍ଷତମାମ ପ୍ରତ୍ୟେକ ବ୍ୟକ୍ତିଙ୍କ ଅର୍ଥ ସଂଚୟ କରିବ । ଏହାର ମୋଟ ପରିମାଣ 125 କୋଟି ଟଙ୍କା ହେବ । ଆପଣ କଳ୍ପନା ପାରିବେ ନାହିଁ କି ସାଧାରଣ ମଣିଷର ପକେଟରେ ଅର୍ଥ ସଂଚୟ ହୋଇଛି । କାହାରି 500ଟଙ୍କା ତ କାହାରି 1000ଟଙ୍କା ସଂଚୟ ହୋଇଛି । କାହାରି 250ଟଙ୍କା । ଆଉ ସମଗ୍ର ସହରର 125 କୋଟି ଟଙ୍କା ସଂଚୟ ହେବା ଆପଣାଛାଏ ଗରିବ ଓ ମଧ୍ୟବିତ୍ତ ବର୍ଗର ବୋଝକୁ ହ୍ରାସ କରିବାର ଆମର ଉତମ ପ୍ରୟାସ । କେବଳ ସେତିକି ନୁହେଁ, କାଶୀରେ ଯେଉଁ ଷ୍ଟ୍ରିଟ ଲାଇଟ ଲାଗିଛି ତାହା ମଧ୍ୟ ଏବେ ଏଲ୍ଇଡି ବଲ୍ବ ପରିଚାଳିତ ହେଉଛି । କାଶ୍ମୀରେ ଷ୍ଟ୍ରିଟ୍ ଲାଗିବା କାରଣରୁ ଏଲ୍ଇଡି ବଲ୍ବ ଲାଗି କାରଣରୁ ଏକାକୀ କାଶୀରେ ପ୍ରାୟ 13କୋଟି ଟଙ୍କାର ବିଜୁଳି ବିଲ୍ କମ୍ ହୋଇଛି । କାଶୀ ନଗର ନିଗମର 13 କୋଟି ଟଙ୍କା ସଂଚୟ ହୋଇଛି । ଏବେ 13 କୋଟି ଟଙ୍କାର ଉପଯୋଗ ଏବେ କାଶୀର ବିକାଶ ପାଇଁ କାର୍ଯ୍ୟରେ ହେବ । ସରଳ ଉପାୟ ହେଉଛି କେବଳ ପୁରୁଣା ବଲ୍ବକୁ ବଦଳାଇ ଏଲଇଡି ବଲ୍ବ ଲଗାଇଦେଲେ ଲୋକଙ୍କ 125 କୋଟି ଟଙ୍କା ସଂଚୟ ହେଉଛି । 13 କୋଟି ଟଙ୍କା ନଗର ନିଗମର ବଳି ପଡ଼ୁଛି । ଆପଣାଛାଏଁ ଆମେ କିଭଳି ସଚେତନତା ଆଣୁଛେ କୁହନ୍ତୁ । ଭାଇ ଓ ଭଉଣୀମାନେ କଳାଟଙ୍କା ହେଉ, ଭ୍ରଷ୍ଟାଚାର ହେଉ, ବେଇମାନି ହେଉ, ସେମାନଙ୍କ ବିରୋଧରେ ମୁଁ ଏକ ବହୁତ ବଡ଼ ଲଢ଼େଇ ମୁଁ ଆରମ୍ଭ କରିଛି । ଏହି ଦେଶର ସାଧାରଣ ସଚ୍ଚୋଟ ଲୋକକୁ ଏଥିପାଇଁ ସମସ୍ୟା ମୁଣ୍ଡାଇବାକୁ ପଡ଼ୁଛି କାରଣ ବେଇମାନ ଲୋକମାନେ ଭଦ୍ର ଲୋକର ସଚ୍ଚେଟତାକୁ ଲୁଟୁଛନ୍ତି । ଆଉ ସେଥିପାଇଁ ଭାଇ ଓ ଭଉଣୀମାନେ ସଚ୍ଚୋଟତାର ଏହି ଅଭିଯାନ ଆଜି ଏକ ଉତ୍ସବ ଭାବେ ମୁଣ୍ଡ ଟେକୁଛି । ଯେଉଁଭଳି ଭାବେ ଜିଏସଟି (GST) ଛୋଟଛୋଟ ବ୍ୟବସାୟୀ ବି ସାମିଲ ହୋଇଛନ୍ତି, ଠିକ୍ ସେମିତି ଆଧାର ସହ ଲୋକମାନେ ମଧ୍ୟ ଜଡ଼ିତ ହୋଇ ରହଛନ୍ତି । ଯେଉଁ ଟଙ୍କା କେହିଆଡ଼େ ହଜି ଯାଉଥିଲା ଏବେ ସେ ସମସ୍ତ ଅର୍ଥ ଲୋକଙ୍କ ପାଇଁ ଖର୍ଚ୍ଚ ହେବ । ଏହି କାମ ଆମେ ଆରମ୍ଭ କରିଛୁ । ଦ୍ରୁତ ଗତିରେ ଆଗକୁ ବଢ଼ିଛୁ । ତେଣୁ ମୋର ଭାଇ ଓ ଭଉଣୀମାନେ ଏଠାର ଗାଁ, ଗରିବ ଓ ଚାଷୀଙ୍କ ବିକାଶ, ଆମ ସହରର ବିକାଶ ଆଉ ସେହି ଏକମାତ୍ର ମନ୍ତ୍ର ନେଇ ଆମେ ଆଗେଇ ଚାଲିଛୁ । ଆଉ ଏତେ ସଂଖ୍ୟାରେ ଏଠିକି ଆସି ମୋତେ ଆଶୀର୍ବାଦ ଦେଇଥିବାରୁ ଆପଣମାନଙ୍କୁ ହୃଦୟର ସହ ଗଭୀର କୃତଜ୍ଞତା ଜଣାଇଥିଲେ । ଆମର ମହେନ୍ଦ୍ର ପାଣ୍ଡେ ମହାଶୟଙ୍କର ଏହା ହେଉଛି ସଂସଦୀୟ ମଣ୍ଡଳୀ । ଯେଉଁ ଶକ୍ତି, ଉତ୍ସାହ ଓ ଆଗ୍ରହ ଆପଣମାନେ ଦେଖାଇଛନ୍ତି ସେଥିପାଇଁ ଆପଣମାନଙ୍କୁ ହୃଦୟର ସହ କୃତଜ୍ଞତା ଜଣାଉଛି । ମୁଁ ପୁଣିଥରେ ଯୋଗୀ ସରକାରର ମହତ୍ୱପୂର୍ଣ୍ଣ ପଦକ୍ଷେପକୁ ଅଭିନନ୍ଦନ ଜଣାଉଛି । ଆଉ ଯେଉଁ ସଫଳତାପୂର୍ବକ 6ମାସ ଭିତରେ ସେ ଉତ୍ତରପ୍ରଦେଶରେ ପରିବର୍ତ୍ତନ ଆଣିବାର ଦାୟିତ୍ୱ ମୁଣ୍ଡାଇଛନ୍ତି ତାହା ସଫଳତାପୂର୍ବକ ଆଗକୁ ବଢ଼ୁଛି । ତାଙ୍କୁ ମୁଁ ବହୁତବହୁତ ଅଭିନନ୍ଦନ ଜଣାଉଛି । ମୋ’ ସହ କୁହନ୍ତୁ- ଭାରତ ମାତା କୀ – ଜୟ ପୁରା ଜୋର୍ରେ କୁହନ୍ତୁ- ଭାରତ ମାତା କୀ- ଜୟ ଭାରତ ମାତା କୀ -ଜୟ ଭାରତ ମାତା କୀ – ଜୟ ଭାରତ ମାତା କୀ – ଜୟ ବହୁତ ବହୁତ ଧନ୍ୟବାଦ